VENDIM
Nr. 178, datë 29.6.2026

MBI KËRKESËN E SHOQËRISË “IDI 2005” SHPK PËR MODIFIKIMIN E LICENCËS NË VEPRIMTARINË E PRODHIMIT TË ENERGJISË ELEKTRIKE NGA CENTRALI FOTOVOLTAIK ME KAPACITET TË INSTALUAR 8.8 mw

Në mbështetje të neneve 16 dhe 43, të ligjit nr. 43/2015, “Për sektorin e energjisë elektrike”, të ndryshuar; të nenit 11, pika 3, të ligjit nr. 24/2023, “Për nxitjen e përdorimit të energjisë nga burimet e rinovueshme”; të neneve 10, pikat 1 dhe 3, dhe 15, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të neneve 15 dhe 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 29.6.2026, mbasi shqyrtoi relacionin me nr. 1899/1 prot., datë 25.6.2026, të Drejtorisë së Licencimit, Autorizimeve dhe Garancisë së Origjinës “Mbi kërkesën e shoqërisë ‘IDI 2005’ sh.p.k. për modifikimin e licencës në veprimtarinë e prodhimit të energjisë elektrike nga centrali fotovoltaik me kapacitet të instaluar 8.8 mw”,
konstatoi se: 
1. Të dhëna për shoqërinë
- Shoqëria “IDI 2005” sh.p.k. është licencuar me vendimin e Bordit të ERE-s nr. 289, datë 13.11.2025, për prodhimin e energjisë elektrike nga centrali fotovoltaik me kapacitet të instaluar 8.8 mw, me vendndodhje në zonën kadastrale nr. 3038, fshati Povelçë, Njësia Administrative Dërmenas, Bashkia Fier, qarku Fier.
- Me shkresën e protokolluar në ERE me nr. 1899 prot., datë 18.6.2026, ajo ka paraqitur kërkesën për modifikimin e aneksit A të licencës së saj, duke shtuar në të dhe sistemet e akumulimit/depozitimit të energjisë, si vepra ndihmëse, pa ndryshuar kapacitetin total të centralit, prej 8.8 mw.
- Ky aplikim vjen në rrethanat kur në vendimin e Këshillit të Ministrave nr. 534, datë 25.9.2025, si dhe kontratën me nr. 1888 rep., nr. 1013 kol., datë 29.10.2025, të nënshkruar me Ministrinë e Infrastrukturës dhe Energjisë, referohet e drejta për ndërtimin, shfrytëzimin dhe administrimin e centralit gjenerues të energjisë elektrike fotovoltaike, me kapacitet prodhues 8.8 mw, dhe veprave ndihmëse, i cili nuk është objekt koncesioni, në zonën kadastrale 3038, fshati Povelçë, Njësia Administrative Dërmenas, Bashkia Fier, qarku Fier, nga shoqëria “IDI 2005” sh.p.k.
- Në nenin 11, pika 3, të ligjit nr. 24/2023, “Për nxitjen e përdorimit të energjisë nga burimet e rinovueshme”, parashikohet se: “Prodhuesit me përparësi kanë të drejtë të përdorin objektet e tyre ose objekte të tjera të depozitimit, duke mbuluar të gjitha kostot për të zbutur efektin e disbalancës dhe, në rast se skemat e tyre mbështetëse e lejojnë, të përfitojnë nga diferencat për orë përmes zhvendosjes së injektimit në rrjet”.
- Rezulton se shoqëria ka kryer pagesën e aplikimit sipas përcaktimeve të aneksit A të rregullores dhe nuk ka detyrime të pashlyera në lidhje me pagesat e rregullimit.
2. Përputhshmëria e aplikimit me rregulloren
- Në përputhje me nenin 15, pika 4, e rregullores, aplikuesi ka dorëzuar dokumentacionin e kërkuar për modifikimin e licencës sipas germave “a”, “c”, “d”, “e”, “f” dhe “g”.
- Në referencë të përcaktimeve të nenit 15, pika 4, germa “b”, të rregullores, shoqëria duhet të bëjë saktësimin përkatës të veprave ndihmëse dhe të kapacitetit të secilës.
- Në lidhje me fillimin e procedurës për modifikimin e licencës së shoqërisë sipas kërkesës së saj, vlerësohet që të njoftohet dhe Ministria e Infrastrukturës dhe Energjisë (MIE), Agjencia Kombëtare e Mjedisit (AKM) dhe “Operatori i Sistemit të Shpërndarjes” (OSSH) sh.a.
Për gjithë sa më sipër, Bordi i ERE-s
VENDOSI:

1. Të fillojë procedurën për modifikimin e licencës së shoqërisë “IDI 2005” sh.p.k. në veprimtarinë e prodhimit të energjisë elektrike, dhënë me vendimin e Bordit të ERE-s nr. 289, datë 13.11.2025, për prodhimin e energjisë elektrike nga centrali fotovoltaik me kapacitet të instaluar 8.8 mw, duke shtuar veprat ndihmëse/njësitë e depozitimit të energjisë elektrike në aneksin A të licencës, pa ndryshuar kapacitetin total të instaluar të centralit. 
2. Drejtoria e Licencimit, Autorizimeve dhe Garancisë së Origjinës të njoftojë shoqërinë “IDI 2005” sh.p.k., Ministrinë e Infrastrukturës dhe Energjisë, Agjencinë Kombëtare të Mjedisit dhe shoqërinë “Operatori i Sistemit të Shpërndarjes” (OSSH) sh.a., për vendimin e Bordit të ERE-s.
Ky vendim hyn në fuqi menjëherë.
[bookmark: _GoBack]Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni të vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

